Agt munisipaliteite in NW onder administrasie geplaasJob Mokgoro (Foto: ANA) Job Mokgoro, premier van Noordwes, het Donderdag aangekondig dat agt munisipaliteite in dié provinsie onder administrasie geplaas is. Kagisano-Molopo, Ramotshere Moiloa, Ditsobotla, Kgetlengrivier, Maquassi Hills, Naledi, Mahikeng en Ngaka Modiri Molema sal almal vanaf 1 September onder administrasie wees in ooreenstemming met die relevante wetgewing. Dié munisipaliteite is onder administrasie geplaas nadat ŉ diagnoseverslag oor die stand van munisipaliteite by ŉ vergadering van die provinsiale uitvoerende raad voorgelê is. Mokgoro het gesê dié breedvoerige verslag is deur die departement van plaaslike regering en menslike nedersettings saamgestel en aan die raad voorgelê. Die Wetenskaplike en Nywerheidsnavorsingsraad (WNNR) het ook ŉ voorlegging gedoen oor wetenskap, tegnologie en innovering vir munisipaliteite. “Na aanleiding van die twee voorleggings het die uitvoerende raad besluit dat al 22 munisipaliteite in die provinsie voortdurende monitering en ondersteuning nodig het. Daarom sal terugvoer oor die assessering en ondersteuning van die munisipaliteite voortaan ŉ vaste item op die raadsvergaderings se agenda wees,” het Mokgoro gesê. “Dit sal die uitvoerende raad in staat stel om gereeld ŉ ingeligte assessering van die stand van munisipaliteite te doen om sodoende ingeligte ingrypings te kan bewerkstellig.” Van die probleme wat die munisipaliteite ervaar, sluit in negatiewe ouditresultate weens ŉ versuim om post-oudit-aksieplanne in te stel, asook ŉ gebrek aan interne beheermaatreëls om ongemagtigde, onreëlmatige en verkwistende besteding te voorkom, waar te neem en aan te meld. Die munisipaliteite sukkel ook met inkomste-invordering wat beteken dat krediteure, soos Eskom en waterrade, laat betaal word. Success Maroto, die sakebeampte vir Noordwes in die ouditeur-generaal se kantoor, het vroeër vandeesmaand gesê onreëlmatige besteding in Noordwes-munisipaliteite het in die finansiële jaar 2016-’17 van R3,19 miljard tot R4,29 miljard toegeneem. Drie munisipaliteite was verantwoordelik vir 55% van hierdie onreëlmatige besteding – die Rustenburg- plaaslike munisipaliteit met R938,5 miljoen, die Ngaka Modiri Molema- distriksmunisipaliteit met R827,8 miljoen en die Madibeng- plaaslike munisipaliteit met R561,9 miljoen. Daar was nie een enkele munisipaliteit in die provinsie wat skoon oudituitslae ontvang het nie. Slegs die Mahikeng-munisipaliteit het verbeterde oudituitslae getoon.